b'\n_START_ARTICLE_\nGrigori Petrov\n_START_PARAGRAPH_\nGrigori Spiridonovit\xc5\xa1 Petrov (1866 Jaama \xe2\x80\x93 1925 Pariisi) oli ven\xc3\xa4l\xc3\xa4inen pappi, joka kirjoitti Suomesta, Suomen suuriruhtinaskunnan asukkaista, ihanteellisen ja romantisoidun kuvan antavan kirjan Valkoliljojen maa \xe2\x80\x93 Suomi. Petrov opiskeli Pietarissa ja h\xc3\xa4net vihittiin papiksi 1892. Vuonna 1907 h\xc3\xa4net valittiin toiseen Ven\xc3\xa4j\xc3\xa4n valtakunnanduumaan kadettipuolueen edustajana. Vuonna 1908 h\xc3\xa4n joutui ep\xc3\xa4suosioon ja menetti oikeutensa toimia pappina sek\xc3\xa4 oikeuden asua Pietarissa tai Moskovassa. Vuonna 1920 Petrov muutti Neuvosto-Ven\xc3\xa4j\xc3\xa4lt\xc3\xa4 ja asettui Pant\xc5\xa1evoon Belgradin l\xc3\xa4helle. H\xc3\xa4net haudattiin aluksi Jugoslavian Novi Sadiin ja my\xc3\xb6hemmin M\xc3\xbcncheniin tytt\xc3\xa4rens\xc3\xa4 toiveesta.\n_START_SECTION_\nValkoliljojen maa\n_START_PARAGRAPH_\nValkoliljojen maan k\xc3\xa4sikirjoitus l\xc3\xb6ytyi Sofiasta syksyll\xc3\xa4 2000 kustantaja Dinjo Bo\xc5\xbekovin tytt\xc3\xa4renpojan Evelinan Bo\xc5\xbekovan arkistosta. K\xc3\xa4sikirjoitus on nyt Suomalaisen Kirjallisuuden Seuran arkistossa. Kirjaa ei kustannettu ven\xc3\xa4j\xc3\xa4ksi, mutta sen k\xc3\xa4sikirjoitus k\xc3\xa4\xc3\xa4nnettiin serbiaksi kustannettavaksi 1923 ja bulgariaksi 1925. Turkissa Mustafa Kemal otti kirjan 1925 ilmestyneen turkinkielisen k\xc3\xa4\xc3\xa4nn\xc3\xb6ksen, Ak zambaklar \xc3\xbclkesinde - Finlandiya,  pakolliseksi oppikirjaksi sotilasopetuslaitoksiin 1930-luvulla. Kirjan uudet painokset Balkanilla on otettu viel\xc3\xa4 2000 Turkissa, 1998 Serbiassa ja 1992 Bulgariassa. Kirja on my\xc3\xb6s ilmestynyt arabian, kurdin ja suomen kielill\xc3\xa4 sek\xc3\xa4 lopulta my\xc3\xb6s ven\xc3\xa4j\xc3\xa4ksi.'